**საჯარო სამართლის იურიდიული პირი - საქართველოს ტექნიკური უნივერსიტეტი**

**ინტერდისციპლინური სასწავლო-კვლევითი ცენტრი**

**“სახელმწიფო-სამართალი-პოლიტიკა-კულტურა”**

**დ ე ბ უ ლ ე ბ ა**

**მიღებულია საქართველოს ტექნიკური**

**უნივერსიტეტის აკადემიური საბჭოს მიერ**

**2017 წლის N დადგენილებით**

**და დამტკიცებულია წარმომადგენლობითი**

**საბჭოს (სენატის) მიერ 2017 წლის**

**N დადგენილებით**

**თბილისი**

**2017**

**თავი I. შესავალი**

**პრეამბულა**

ინტერდისციპლინური სასწავლო-კვლევითი ცენტრი „სახელმწიფო-სამართალი-პოლიტიკა-კულტურა“ (შემდგომში - ცენტრი) წარმოადგენს საერთაშორისო სტანდარტებზე მორგებულ სასწავლო-კვლევით ინსტიტუციურ ერთეულს, რომელიც წამყვანი საერთაშორისო უნივერსიტეტების პედაგოგიური და სამეცნიერო-კვლევითი გამოცდილების გაზიარებისა და ადაპტირების საფუძველზე, მიზნად ისახავს ჰუმანიტარულ, სოციალურ და კულტურის მეცნიერების მიმართულებით, ინტერდისციპლინური სამეცნიერო კვლევითი მიდგომებისა და მეთოდების ათვისებას, ადაპტირებას და შემდგომ, სასწავლო პროცესსა და სამეცნიერო-კვლევით პრაქტიკაში მათ დანერგვას.

ცენტრი მოიცავს შემდეგ მიმართულებებს/დარგებს: ფილოსოფიას, სოციალური თეორიას, სოციოლოგიას, კულტურის მეცნიერებას, სამართალს, მაკროეკონომიკას, პოლიტიკის მეცნიერებასა და ისოტორიას. ცენტრის ძირითად სამიზნე ჯგუფებს წარმოადგენენ საქართველოს უმაღლესი საგანამანათლებლო დაწესებულებების შესაბამისი მიმართულების მქონე მაგისტრატურისა და დოქტორანტურის საფეხურზე მყოფი სტუდენტები.

ცენტრის მიზანია, საქართველოში მეცნიერებისა და სწავლების განვითარება, ინტერდისციპლინური სამეცნიერო კვლევების ხელშეწყობის კუთხით.

ცენტრი დაფუძნებულია, ტრადიციული საგნობრივად ორიენტირებული კვლევითი და სასწავლო დაწესებულებებისგან განსხვავებით, თემატურად ორიენტირებული კვლევითი და სასწავლო პროგრამის საფუძველზე. ეს ფაქტორი განაპირობებს ცენტრის უფრო მაღალი ხარისხის ღიაობას ახალ საერთაშორისო სამეცნიერო სივრცეში აქტუალური თემების, ინტერდისციპლინური მიდგომებისა და საზოგადოებრივად მნიშვნელოვანი პრობლემების მიმართ. ამასთანავე, კვლევის შედეგების სასწავლო პროცესში დანერგვა უფრო დინამიკურს და განახლებადს გახდის სწავლების პროცესს.

**თავი II. ზოგადი დებულებანი**

1. ცენტრი არის საჯარო სამართლის იურიდიულ პირის - საქართველოს ტექნიკური უნივერსიტეტის (შემდგომში - უნივერსიტეტი) ძირითადი საგანმანათლებლო ერთეულების: სამართლისა და საერთაშორისო ურთიერთობების ფაკულტეტის, საინჟინრო ეკონომიკის, მედიატექნოლოგიებისა და სოციალურ მეცნიერებათა ფაკულტეტისა და ბიზნესტექნოლოგიების ფაკულტეტის ბაზაზე დაფუძნებული, ფუნდამენტურ კვლევებზე ორიენტირებული, ფაკულტეტთშორისი სასწავლო-კვლევით ერთეული (შემდგომში - ცენტრი).

2. ცენტრი საკუთარ საქმიანობას წარმართავს საქართველოს კანონმდებლობის, უნივერსიტეტის წესდებისა და ამდებულების შესაბამისად. ცენტრის ადგილსამყოფელია: ქალაქი თბილისი, მერაბ კოსტავას N77

3. ცენტრი საკუთარი მიზნებიდან გამომდინარე მოქმედებს, როგორც საქართველოს ტერიტორიაზე, ისე მის ფარგლებს გარეთ. საჭიროების შემთხვევაში, ცენტრს შეუძლია იშუამდგომლოს დადგენილი წესით უნივერსიტეტის წინაშე, როგორც საქართველოს ისე სხვა ქვეყნის სამეცნიერო/აკადემიური პერსონალის დროებით მოწვევის და მათთან სათანადო შრომითი ხელშეკრულებების გაფორმების თაობაზე.

**თავი III. ცენტრის საქმიანობის ძირითადი მიმართულებები, მიზნები და ამოცანები**

**1. ცენტრის ზოგადი სარგებლიანობა**

1.1 ცენტრის სარგებლიანობა განისაზღვრება საქართველოს კანონმდებლობით დადგენილი არასამეწარემეო (არაკომერციული) სარგებლით, რომელიც ემსახურება მეცნიერებისა და სამეცნიერო კვლევების ხელშეწყობას/მხარდაჭერას/განვითარებას.

1.2 ცენტრის ფინანსური სახსრები გახარჯულ უნდა იქნას მხოლოდ ამ დებულებით გათვალისწინებულ აქტივობებსა და მიზნებზე. ცენტრის წევრები არ ღებულობენ არავითარი სახის მოგების წილს და როგორც წევრები არ სარგებლობენ ცენტრის ამა თუ იმ საშუალებებით თუ პრივილეგიებით. არც ერთ წევრზე არ შეიძლება გაიცეს ისეთი სახის საშუალება ან ფინანსური რესურსი, რომლის დანიშნულებაც არ არის დაკავშირებული ცენტრის დებულებაში გაწერილ მიზნებთან და სამეცნიერო სამუშაოებით გათვალისწინებულ აქტივობებთან.

**2. ცენტრის სამეცნიერო მიზნები და ამოცანები**

2.1 ცენტრი სამეცნიერო მიზნად ისახავს:

ა) სოციალური და კულტურის მეცნიერებების როგორც თეორიული, ისე ემპირიული კვლევითი პრაქტიკისა და მეთოდოლოგიის დანერგვასა და განვითარებას საქართველოში;

ბ) ინტერდისციპლინურ ბაზისზე ემპირიული და სამეცნიერო კვლევების მეთოდების დანერგვა-განვითარებას სოციალური და კულტურის მეცნიერებების მიმართულებით;

გ) სოციალური და კულტურის მეცნიერებების მიმართულებით ემპირიული და მეცნიერული კვლევის მეთოდოლოგიურ, შემეცნების თეორიულ და კვლევით ეთიკასთან დაკავშირებულ პრობლემათა შესწავლასა და გაანალიზებას ინტერდისციპლინურ დონეზე;

დ) საქართველოს სახელმწიფო უნივერსიტეტებსა და ევროპულ და ამერიკულ უნივერსიტეტებს შორის სამეცნიერო-კვლევითი და აკადემიური თანამშრომლობის ხელშეწყობას, აკადემიური გამოცდილების გაზიარებას, გაცვლითი სასაწავლო და კვლევითი ურთიერთობების გამყარებას.

ე) ცენტრის მიერ განხორციელებული კვლევის შედეგების გამოქვეყნებას სხვადასხვა საპუბლიკაციო ფორმაში, აგრეთვე სასწავლო-შემეცნებითი ხასიათის ღონისძიებების მომზადებას (მაგისტრატურისა და დოქტორანტურის საფეხურზე მყოფი სტუდენტებისთვის) და დანერგვას (მაგ. კონფერენციის, სემინარების, ბლოკ-სემინარის, საზაფხულო სკოლის, ვორკშოპის, მოხსენების, სალექციო კურსის, სიმპოზიუმის და ა.შ. სახით);

ვ) მომავალი მეცნიერებისა და მკვლევარების მომზადებას და მხარდაჭერას, რომლებიც შემდგომში უშუალოდ ითანამშრომლებენ ცენტრთან და ამ ტიპის სხვა ინსტიტუციებთან, ჩაერთვებიან ინტერდისციპლინურ სამეცნიერო-კვლევით საქმიანობაში;

ზ) მომავალი თაობის მეცნიერთა (ფორუმის) აკადემიურ მხარდაჭერასა და მათ ჩართვას ცენტრში მიმდინარე სამეცნიერო კვლევით პროცესებში;

თ) შიდა (ცენტრის ფარგლებში) და საჯარო ღონისძიებების მოწყობა, განხორციელებული კვლევითი პროექტების შედეგებისა და მიღწევების და ასევე სამომავლო კვლევითი პროექტების პრეზენტაციისა და განხილვისთვის, რაც სოციალური და კულტურის მეცნიერებების გარშემო დისკუსიის საჯარო სივრცეში გატანისა და პოპულარიზაციის მიზანს ემსახურება.

2.2 ჩამოთვლილი მიზნების განხორციელება გულისხმობს საქართველოში დასავლურ სტანდარტებზე მორგებული ინტერდისციპლინური კვლევითი ბაზისის შექმნას, რომლის ფარგლებშიც საზოგადოების სოციალური და კულტურის კვლევები ინტერდისციპლინურ ჩარჩოში განხორციელდება. მასში ჩართული იქნებიან სხვადასხვა სამეცნიერო მიმართულებების წარმომადგენლები: ფილოსოფოსები, სოციოლოგები, კულტურისა და პოლიტიკის მეცნიერები, ისტორიკოსები, იურისტები და სხვ.

2.3 ცენტრის თითოეულმა თანამშრომელმა უნდა გაიაზროს მათი მეცნიერული მოღვაწეობისა და მიღებული ცოდნის შედეგები, მათი მნიშვნელობა საზოგადოებისთვის. მათ არ უნდა განახორციელონ ისეთი ტიპის კვლევები, რომლებიც წინააღმდეგობაში მოვლენ ფუნდამენტურ ეთიკურ ნორმებთან, ან შეაფერხებს მეცნიერთა და მეცნიერების აკადემიურ დამოუკიდებლობასა და მის (დამოუკიდებელ) განვითარებას. იმ შემთხვევაში, თუკი ცენტრში მოღვაწე მეცნიერებისა და მკვლევარებისთვის/თანამშრომლებისთვის წინასწარ ცნობილი იქნება, რომ მათი კვლევის შედეგები, თუ (მათთვის ცნობილი) გვერდითი მოვლენები - მათი უპასუხისმგებლო გამოყენების შემთხვევაში საგულისხმო/არსობრივ საფრთხეს შეუქმნის ადამიანთა ჯანმრთელობას, სიცოცხლეს, ან მშვიდობიან თანაცხოვრებას სხვა ადამიანებთან, ისინი ვალდებული იქნებიან აცნობონ ამის შესახებ უნივერსიტეტის მართვის ორგანოებს.

**თავი IV. ცენტრის მართვა**

1. ცენტრის მართვის ორგანოებია:

ა) სამეცნიერო საბჭო;

ბ) დირექტორი;

გ) ცენტრის სამეთვალყურეო საბჭო.

2. ცენტრის სამეცნიერო საბჭო:

ა) ცენტრის უმაღლესი წარმომადგენლობითი ორგანოა სამეცნიერო საბჭო, რომლის შემადგენლობაში შედის ცენტრის სამეცნიერო პერსონალი;

ბ) ცენტრის სამეცნიერო საბჭო განიხილავს და იღებს გადაწყვეტილებებს სწავლებისა და კვლევის ძირითადი მიმართულებების, ახალი სასწავლო და კვლევითი პროგრამისა თუ პროექტების დამტკიცების, ცენტრის კვლევითი და სასწავლო სტრატეგიის განსაზღვრის თაობაზე, ცენტრის ახალი წევრის არჩევის, დირექტორის, საქმეთა მმართველი დირექტორის არჩევისა და მათი უფლებამოსილების ვადის გაგრძელების თაობაზე.

3. ცენტრის სამეცნიერო საბჭოს სხდომა იმართება ყოველი სასწავლო წლის განმავლობაში არანაკლებ ორჯერ.

4. სამეცნიერო საბჭოს საგანგებო კრების მოწვევა ხდება წევრთა ერთი მესამედის მოთხოვნით, ცენტრისთვის მნიშვნელოვანი და სტრატეგიული საკითხების განხილვის აუცილებლობის შემთხვევაში.

5. სამეცნიერო საბჭოს კრება ჩაითვლება უფლებამოსილად, თუკი მას ესწრება და გადაწყვეტილების მიღებაში მონაწილეობას ღებულობს მისი წევრების მინიმუმ ორი მესამედი და მაქსიმუმ ერთი მესამედი წარმოდგენილია ამ უკანასკნელის მიერ სპეციალურად დანიშნული ნდობით აღჭურვილი პირების სახით.

6. სამეცნიერო საბჭო განიხილავს ცენტრის სამეცნიერო-კვლევით და სასწავლო პროცესების მართვისა და განვითარების საკითხებს და შესაბამის რეკომენდაციებს წარუდგენს დირექტორს.

7. სამეცნიერო საბჭოს თავმჯდომარეს წარმოადგენს ცენტრის დირექტორი, რომელიც ვალდებულია საბჭოს წინაშე წარადგინოს ცენტრის უახლოესი 5 წლის კვლევითი გეგმა/პროექტი.

8. სამეცნიერო საბჭო ვალდებულია განიხილოს დირექტორობის კანდიდატის მიერ წარდგენილი კვლევითი გეგმა/პროექტი და ხმათა უბრალო უმრავლესობით მიიღოს გადაწყვეტილება პროექტის დამტკიცების და შესაბამისი პირის დირექტორად დანიშვნისა/დირექტორად მეორე ვადით არჩევის შესახებ. ერთი და იმავე პირის ზედიზედ არჩევა შეიძლება მხილოდ ორჯერ.

9. სამეცნიერო საბჭო ასევე განიხილავს საკითხს დირექტორის მიერ წარდგენილი ახალი თანამშრომლის მიღებასთან დაკავშირებით.

10. ცენტრის დირექტორი:

ა) ცენტრის დირექტორად შეიძლება იქნეს არჩეული პირი, რომელსაც აქვს დოქტორის აკადემიური ხარისხი და მინიმუმ 5 წლის კვლევითი და პედაგოგიური მუშაობის გამოცდილება, შესაბამის აკადემიურ სფეროში. დირექტორი იმავდროულად არის სამეცნიერო საბჭოს თავმჯდომარე.

ბ) ცენტრის დირექტორს ირჩევს სამეცნიერო საბჭო, ღია კონკურსით, ხმათა უბრალო უმრავლესობით. დირექტორის არჩევა ხდება 5 წლის ვადით, როგორც მისი კომპეტენციის, ასევე აკადემიური მუშაობის გამოცდილების, აგრეთვე, წარმოდგენილი 5 წლიანი სამეცნიერო კვლევითი გეგმა/პროექტის საფუძველზე.

გ) ცენტრის დირექტორობის ვადის გახანგრძლივება მომდევნო 5 წლით შესაძლებელია, ერთი მხრივ, წარმოდგენილი ახალი გეგმა/პროექტის, ან ძველი გეგმა/პროექტის გახანგრძლივების რელევანტურობის და მეორე მხრივ, უკვე შესრულებული სამუშაოს უმაღლესი შეფასების შემთხვევაში, როგორც სამეცნიერო საბჭოს, ისე გარე სამეთვაყურეო საბჭოს ერთობლივი გადაწყვეტილების საფუძველზე.

დ) ცენტრის სამეცნიერო საბჭო ცენტრის დირექტორის წარდგინებით ირჩევს 5 წლის ვადით დირექტორის მოადგილეს (ცენტრის საქმეთა მმართველს).

ე) ცენტრის დირექტორის მოადგილე წარმოადგენს ცენტრს დირექტორის არყოფნის პერიოდში და ხელმძღვანელობს ცენტრის სასწავლო და კვლევით საქმიანობას, საორგანიზაციო-ადმინისტრაციულ საქმიანობას, მას ევალება ცენტრის დირექტორის მიერ შემუშავებული 5 წლიანი სამეცნიერო-კვლევითი და სასწავლო პროგრამის ცალკეული პროექტების განხორციელების კოორდინაცია, კვლევითი პროცესის მეთვალყურეობა და მუშაობის ხარისხის კონტროლი.

11. ცენტრის სამეთვალყურეო საბჭო

ა) ცენტრის სამეთვალყურეო საბჭო შედგება როგორც ქართველი ისე უცხოელი მოქმედი და ემერიტუსი პროფესორებისგან. ცენტრის სამეთვალყურეო საბჭოს ირჩევს ცენტრის სამეცნიერო საბჭო, უნივერსიტეტის რექტორთან შეთანხმებით, 5 წლის ვადით.

ბ) ცენტრის სამეთვალყურეო საბჭო ვალდებულია თვალყური ადევნოს სამეცნიერო კვლევით და სასწავლო პროცესებს, ასევე თანამშრომელთა მუშაობას.

**თავი V. ცენტრის წევრები, ცენტრის წევრების უფლებამოსილებები, ცენტრის წევრობის შეწყვეტა**

1. ცენტრში შეიძლება გაწევრიანდეს სამეცნიერო პერსონალი, რომელიც შედგება მეცნიერებისა და პოსტ-დოქტორანტებისაგან, ასევე დამხმარე პერსონალი (შემდგომში - ცენტრის პერსონალი). ცენტრის პერსონალის შემადგენლობა განისაზღვრება შესასრულებელი სამუშაოს მოცულობისა და სპეციფიკის გათვალისწინებით.

2. ცენტრს შეიძლება ჰყავდეს შემდეგი სახის დამხმარე პერსონალი:

ა) შესაბამისი მიმართულებით სამეცნიერო-კვლევით და სასწავლო-კვლევით გრანტებში მონაწილეობის შედეგად კვლევითი გამოცდილების მქონე პირი, რომელსაც აქვს მაგისტრის ან მასთან გათანაბრებული აკადემიური ხარისხი;

ბ) შესაბამისი კვალიფიკაციის მქონე პირი, რომელიც უზრუნველყოფს ცენტრის საქმიანობასთან დაკავშირებული ორგანიზაციული და ტექნიკური ხასიათის საკითხების მოწესრიგებას (მდივანი, კოორდინატორი და სხვ.).

3. კონკრეტული ამოცანების შესრულების მიზნით ცენტრში, ასევე შეიძლება მოწვეულ იქნენ შესაბამისი კვალიფიკაციის სპეციალისტები შრომითი ხელშეკრულების საფუძველზე.

4. ცენტრის პერსონალი ინიშნება და სამუშაოდან თავისუფლდება უნივერსიტეტის რექტორის მიერ, ცენტრის დირექტორის წარდგინებით უნივერსიტეტის წესდებით განსაზღვრული პირობების დაცვით. ცენტრის პერსონალის ანაზღაურება განისაზღვრება შესაბამისი შრომითი ხელშეკრულებით.

5. ცენტრის პერსონალის უფლება-მოვალეობა განისაზღვრება საქართველოს შრომის კანონმდებლობის, უნივერსიტეტის წესდებისა და ცენტრის დებულებით, ის შეესაბამება აკადემიური თავისუფლების ევროპულ სტანდარტებს/პრინციპებს.

6. ცენტრის პერსონალის ვალდებულებებია:

6.1 სამეცნიერო პერსონალი ვალდებულია მოცემული კვლევითი პროექტის ფარგლებში შეასრულოს შესაბამისი კვლევითი სამუშაო, კონკრეტულ ვადებში მონაწილეობა მიიღოს სასწავლო პროცესში, რაც გულისხმობს ლექციებისა და სემინარების ჩატარებას, ბლოკ-სემინარებში მონაწილეობას, საზაფხულო სკოლებში მონაწილეობას, მაგისტრანტებისა და დოქტორანტების ხელმძღვანელობას;

6.2 ცენტრში მოწვეული სპეციალისტები, შესაბამისი შრომითი ხელშეკრულების საფუძველზე, ვალდებული არიან შეასრულონ კონკრეტული პროექტის ფარგლებში მათთვის განსაზღვრული კვლევითი სამუშაო და მონაწილეობა მიიღონ სასწავლო პროცესში, ბლოკ-სემინარების ჩატარებისა და საზაფხულო სკოლებში მონაწილეობის სახით;

6.3 დამხმარე პერსონალი ვალდებულია სხვადასხვა სახის ტექნიკური და არაძირითადი ხასიათის სამეცნიერო ხასიათის დახმარება (ასისტირება) გაუწიოს კვლევით პროცესში უშუალოდ მონაწილე სამეცნიერო პერსონალს ან უზრუნველყოს ცენტრის საქმიანობასთან დაკავშირებული ორგანიზაციული და ტექნიკური ხასიათის საკითხების მოწესრიგება.

7. ცენტრის პერსონალთან შრმითი ხელშეკრულების საფუძვლებია საქართველოს შრომის კანონმდებლობით ან/და უნივერსიტეტის წესდებით გათვალისწინებული შემთხვევები.

**თავი VI. ცენტრის დაფინანსება**

1. ცენტრი არ არის საფინანსო-საგადასახადო სისტემის განცალკევებული ერთეული. ცენტრის სახსრები იქმნება:

ა) სამართლისა და საერთაშორისო ურთიერთობების ფაკულტეტის, საინჟინრო ეკონომიკის, მედიატექნოლოგიებისა და სოციალურ მეცნიერებათა ფაკულტეტისა და ბიზნეს ტექნოლოგიების ფაკულტეტის მიერ გათვალისწინებული სახსრებით;

ბ) სახელმწიფო ბიუჯეტიდან გამოყოფილი მიზნობრივი სახსრებით;

ბ) საერთაშორისო საფინანსო ეკონომიკური ორგანიზაციებისა და სამეცნიერო ფონდების სახსრების მოზიდვით, ორმხრივი და მრავალმხრივი საერთაშორისო პროგრამებიდან მიღებული გრანტებით;

გ) საქველმოქმედო შემოწირულობებით, ფიზიკური და იურიდიული პირების ნებაყოფლობითი შენატანებით;

დ) ხელშეკრულების საფუძველზე სამუშაოს შესრულების შედეგად მიღებული შემოსავლებით;

ე) საქართველოს კანონმდებლობით და ამ დებულებით ნებადართული სხვა შემოსავლებით.

2. წინამდებარე პუნქტით განსაზღვრული სახსრები და შემოსავლები მთლიანად ხმარდება ცენტრის მიზნებისა და ამოცანების შესრულებას. ცენტრის სახსრების სხვა მიზნით გამოყენება აკრძალულია.

**თავი VII. ცენტრის დებულებაში ცვლილების შეტანა, რეორგანიზაცია და ლიკვიდაცია**

ცენტრის დებულებაში ცვლილების შეტანა, რეორგანიზაცია და ლიკვიდაცია შეიძლება განხორციელდეს ამ დებულებითა და მოქმედი კანონმდებლობით დადგენილი წესით.

**თავი VIII. გარდამავალი დებულებანი**

1. ცენტრის მართვის ორგანოები ყალიბდება შემდეგი თანმიმდევრობით:

ა) ცენტრის სამეცნიერო საბჭო;

ბ) ცენტრის დირექტორატი;

გ) ცენტრის სამეთვალყურეო საბჭო.

2. ცენტრის საშტატო განრიგისა და სტრუქტურის შემუშავების მიზნით უნივერსიტეტის რექტორი ნიშნავს ცენტრის დირექტორის მოვალეობის შემსრულებელს და ცენტრის თანამშრომლებს დირექტორის მოვალეობის შემსრულებლის წარდგინებით.

3. ცენტრის სამეცნიერო პერსონალის შერჩევის მიზნით, უნივერსიტეტის რექტორი ცენტრის დირექტორის მოვალეობის შემსრულებლის წარდგინებით ნიშნავს ცენტრის სამეთვალყურეო საბჭოს უცხოელ წევრებს, რომლებიც ორი სასწავლო წლის განმავლობაში უზრუნველყოფენ ამ დებულების მე-5 თავით გათვალისწინებული სამეცნიერო პერსონალის არჩევას.